### Beslutningstema

Godkendelse af Toftlund Udviklingsplan og den videre proces

### Historik

Kommunalbestyrelsen besluttede den 30. september 2020 at frigive midler til igangsætning af en masterplan for bevægelsesområdet i Toftlund

### Sagsfremstilling

I foråret 2020 blev udviklingsplanen for Toftlund godkendt og på baggrund af planen udpegede Toftlund Udviklingsråd, at bevægelsesområdet ved [adresse] som det første indsatsområde skulle udvikles. Kommunalbestyrelsen frigav derefter en anlægsbevilling på 500.000 kr. til masterplanen for bevægelsesområdet i Toftlund i september 2020. Efter udbud valgtes Arkitema som ekstern rådgiver på opgaven.

Den foreliggende masterplan for bevægelsesområdet i Toftlund (vedlagt) er udarbejdet i tæt dialog med borgere og interessenter i Toftlund; dette både ved interviews og på tre interessentmøder med workshops. Det vurderes, at involveringen har været positiv og trods corona, har der været stor opbaknig i processen.

Der er udarbejdet en selvstændig vision for masterplanen, som spiller sammen med visionen for udviklingsplanen

"At Toftlund får et lysende fælles mødested, med plads til leg, bevægelse, aktivitet, ophold og sammenhold. Mødestedet er tilgængeligt, åbent og indbydende, et sted hvor alle

generationer kan mødes og føle man er en del af mange forskellige fællesskaber. Stedet skal byde alle velkommen, være bæredygtigt og skabe sammenhængskraft i byen

Bæredygtighed er i dette projekt: Brundtlandby - den miljømæssige bæredygtighed i både nedrivning, nyetablering og drift. Den sociale bæredygtighed - et mødested for alle."

Den overordnede strategi for området er at skabe en stærk akse, der kobler bymidten sammen med bevægelsesområdet, friluftsbadet og skoven. På tværs at den stærke nord-sydgående akse, løber en forbindelse øst-vest som er natur og fritidsaksen, der er arbejdet med i udviklingsplanen og understøttet i forbindelse med bevægelsesområdet.

Omkring de stærke akser kobles en række funktioner. De primære funktioner, der arbejdes med er:

* Udendørs aktiviteter der er har fokus på leg, bevægelse og fordybelse. Aktiviteterne samles og udendørs faciliteter tættest på fællesskabshuset kan skabe direkte synergi med de indendørs aktiviteter.
* Ny daginstitution, der etableres ved at Børnegården rykker ind i området. Det endelige program for daginstitutionen udarbejdes i en sideløbende proces.
* Nyt fællesskabshus der er en omdannelse af den eksisterende hal. Her skal fremover også have fokus på de selvorganiserede grupper og byens sociale liv.
* Opgradering af udearealerne i tilknytning til friluftsbadet.

For at binde området sammen både med midtbyen og skoven samt skabe sammenhænge mellem funktioner og aktiviteter udlægges et samlet bilfrit strøg, dog med mulighed for adgang for Brand og Rednig samt varelevering. I tilknytning til strøget placeres en centralt besliggende parkeringsplads på Skovlyparkens arealer med tilkørsel fra [adresse].

Det ovenstående betyder, at for at nå i mål med visionen og programmet for området skal der ske om omorganisering af stedet, så nogle nuværende funktioner veksles til nye for at opnå et samlet helstøbt anlæg, der hænger sammen med nuværende ønsker og behov samt visionen for området, herunder:

* De funktioner som Skovlyparken på nuværende tidspunkt understøttes flyttes til kunstgræsbanen samt græsbanen nord for spejder området.
* De nuværende tennisbaner og -klubhus er i så dårlig stand at det for nuværende ikke giver mening at bevare det. Desuden er der ikke længere en aktiv klub der kan understøtte funktionen.
* Danmarks civile Hundeførerforening, foreslås flyttet til nord for de eksisterende boldbaner, så der er nærhed til både åbent areal og skoven.
* Den nuværende hal 1, er i så dårlig stand at det vurderes at den bør nedrives.

Det bemærkes at grunden på hjørnet af [adresse] og [adresse] indgår som et område der kan uvikles for STUK.

Masterplanen blev præsenteret på et afsluttende interessentmøde den 14. december 2021. Der var god og positiv opbakning på mødet og bemærkningerne fra mødet vil indgå i det videre arbejde (vedlagt). Der var indsigelser for brugen af [adresse] som ny direkte adgang til området. Brugen af Skovvej analyseres nærmere i det videre forløb.

Den udarbejdede masterplan skal efter godkendelse danne grundlag for byggeprogram og videre proces for såvel Fællesskabshuset og børnehaven. Forslaget til den videre proces er

* at der udføres tilbudsforespøgsel til udarbejdelse af byggeprogram og udbudsmateriale for en arkitekkonkurrence januar-februar 2022
* der udarbejdes udbudsmateriale til afholdelse af arkitektkonkurrence i perioden marts-april 2022
* at der afholdes arkitektkonkurrence maj-august 2022

### Økonomi

Udarbejdelse af byggeprogram, udbudsmateriale og afholdelse af arkitektkonkukrrence udgør 1.200.000 kr.

### Fagchefen for Teknik og Plan indstiller,

at Masterplanen for bevægelsesområde Toftlund godkendes,

at forslaget til den videre proces godkendes,

at der gives en anlægsbevilling på 1,2 mio. kr. øremærket til forberedelse og afholdelse af arkitektkonkurrence,

at finansiering sker fra det afstatte rådighedsbeløb i 2021 til Udviklingsplan Toftlund, og

at indstillingen videresendes til Økonomiudvalget og Kommunalbestyrelsen.

Beslutning fra [adresse] (§ 17, stk. 4), 22. december 2021, pkt. 1:

Indstillingen anbefales.

Beslutning fra Økonomiudvalget, 20. januar 2022, pkt. 9:

Indstillingen anbefales.

### Beslutning

Indstillingen godkendt.